SVERIGE: En kraftig eksplosion har natten til mandag raseret en bygning i det sydlige Stockholm.

Nyhedsbureauet TT skriver ifølge Aftonbladet, at bombeteknikere mandag morgen er på vej for at undersøge eksplosionsstedet. Politiet kan ikke udelukke, at der er tale om en bombesprængning.

»Vi har indledt en forundersøgelse om ødelæggelse til fare for offentligheden,« siger John Larsson, talsmand for politiet i Stockholm.

Bygningen huser en kurdisk forening, og ifølge TT undersøger politiet, om hændelsen har forbindelse til urolighederne i det centrale Stockholm søndag. Her stødte grupper af tyrkere og kurdere sammen under en demonstration.

Ingen personer kom noget til ved eksplosionen.

BNB